આસામમાં ભલે આક્રોશ હોય પરંતુ આ બદલાવનાં પરિણામો રાજ્ય સુધી સીમિત ના રહેતાં પાડોશી રાજ્યો સુધી અસર કરવાના છે. આ વિધેયકથી આસામની આબાદીમાં વિભાજનકારી જૂના મતભેદો ફરી પેદા થાય તેવી આશંકા છે, કારણ કે આસામમાં નાગરિકતા બાબતે ૧૯૭૦ના દશકથી બહારના લોકોને હટાવવા માટેના આંદોલનોની આગ વ્યાપ્ત છે. ૧૯૮૦ના દાયકામાં રાજ્યની રાજનીતિમાં નાગરિકતાના મુદ્દે ભારે ધ્રુવીકરણ ઊભું થયેલું. અસમિયા લોકો માત્ર બહારના સાથે જ નહીં અંદરો અંદર પણ એકબીજાની વિરુદ્ધ થઈ ગયા હતા. તેમાંથી હિંસા ફેલાઈ અને રાજ્યના વિકાસ પર માઠી અસર પડી. સૌથી મોટી સ્ટુડન્ટ મુવમેન્ટ થઈ અને અસમ ગણ પરિષદ અને તત્કાલીન રાજીવ ગાંધી સરકાર વચ્ચે સમજૂતી થઈ કે ૧૯૭૧ સુધી જે બાંગ્લાદેશી આસામમાં ઘૂસ્યા તેમને નાગરિકતા અપાય અને બાકીના નિર્વાસિતોને દૂર કરવામાં આવે. બાદમાં સુપ્રીમ કોર્ટના નિર્દેશ પર નેશનલ રજીસ્ટર ઑફ સિટિજનનો ડ્રાફ્ટ તૈયાર કરવાનું ઠરાવાયું. વર્તમાનમાં ૧૯૫૧ બાદ આસામમાં વસતાં કાનૂની ભારતીય નાગરિકોના રેકર્ડ, ધ નેશનલ રજીસ્ટર ફોર સિટિજન્સ (એનઆરસી) અપડેટ કરવામાં આવી રહ્યું છે. હેતુ ગેરકાયદે બાંગ્લાદેશી હિજરતીઓને અલગ તારવવાનો છે. એ ડ્રાફ્ટ આવતા મહિને પ્રસારિત થવાનો હતો પરંતુ તે દરમિયાન કેન્દ્ર સરકારે રજૂ કરેલ આ વિધેયકથી ઘટનામાં નવો રાહ ફંટાયો કે ગેરકાયદેસર ઘૂસનારાઓ માટે વર્ષ ૧૯૭૧ના બદલે ૨૦૧૪ કરવામાં આવે, જેના કારણે વિરોધનો વંટોળ ફૂંકાયો.